Manstu börn að leik áður en snjallsímar komu til sögunnar Manstu útileikina Yfir , Eina krónu og Hlaupa í skarðið Manstu Bjarna Fel og augabrúnirnar hans í íþróttafréttunum Manstu tíu lítra mjólkurkassana með rauða tappanum Manstu þulurnar í sjónvarpinu Manstu ávarp útvarpsstjóra á gamlárskvöld Manstu sjoppuna í Vaglaskógi Manstu íslenskar kvikmyndir þegar þær fjölluðu um galið fólk í sveitum og einhvern mann sem Egill Ólafsson lék Manstu Bubba með hár Manstu þegar fólk hringdi í stað þess að senda skilaboð Manstu þegar fólk kom óvænt í heimsókn Manstu ? Horft um öxl árið 2075 Manstu þegar allir urðu rapparar á Íslandi og Björgvin Halldórsson gaf út jólalag með Herra Hnetusmjör Manstu þegar fólk þurfti að halda á farsímunum í stað þess að hafa þá ígrædda í heilann Manstu Metoo byltinguna af því í gamla daga var kynferðislegt ofbeldi þaggað niður Manstu þegar það þótti merkilegt að kona væri forsætisráðherra Manstu Gretu Thunberg , auðvitað manstu hana , annars værum við kannski ekki hér í dag Manstu þegar allir áttu bíla Manstu Donald Trump , þú mátt sko aldrei í lífinu gleyma honum Manstu þegar fólk gat erft kvóta Manstu samfélagsmiðlastjörnur Manstu þegar fólk fór aftur að fara í heimsóknir Manstu stríðið í Sýrlandi Manstu hamborgarhrygginn sem var borðaður á jólum Manstu virka í athugasemdum Manstu ? Tími þýðir breytingar . Þess vegna er tíminn aldrei bara ljúfur og heldur ekki bara sár . Tíminn er ljúfsár . Að lifa er að breytast . Ég stend í þeirri trú að eina leiðin til að lifa í sátt og í jafnvægi sé að gangast við því að lífið sé breytingum háð . Hinn djúpstæði tilvistarkvíði mannsins býr í óttanum við breytingar , reiðin býr einnig í óttanum við breytingar og hatrið líka . Óttinn við breytingar er óttinn við dauðann , þegar lífið tekur stakkaskiptum finnst manninum hann færast nær endalokunum . Þess vegna skiptir öllu máli , fyrir allar framfarir í heiminum að maðurinn hætti að vera hræddur , að manneskjan nái sáttum við þá tilhugsun að lífið sé ferðalag , landamæri , tímabelti , breytilegt veðurfar og loks brotthvarf . Allt í lífinu er hverfult , næsta aldna manneskja sem þú lítur augum er staðfesting þess . Allt mun breytast , maðurinn , vísindin , þekkingin , kirkjan , atvinnulífið , menning og listir , tæknin , samgöngur . Í öllum þessum ólgusjó breytinga þar sem stærsta áskorun mannsins er að spyrna ekki við fótum sökum dauðaangistar heldur fremur af réttlætiskennd eða hugsjón gagnvart sköpuninni allri nú og til framtíðar , þá skiptir svo miklu máli að boða trú . Já eftir því sem breytingarnar verða hraðari og stærri , skiptir trú meira máli . Í hinum dýrmæta pistli dagsins úr Galatabréfinu segir : Þannig hefur lögmálið orðið tyftari okkar þangað til Kristur kom til þess að við réttlættumst af trú . Þið eruð öll eitt í Kristi Jesú Tyftunin sem postulinn talar hér um er skömmin sem myndar gjá á milli manna , hún er ekki bara sársaukafull heldur líka stórhættuleg , skömmin er dauðinn í lifanda lífi , aflið sem eyðir kærleikanum , skemmir mannleg tengsl , að ekki sé nú talað um tengslin sem við þurfum að eiga við okkur sjálf . Skömmin eða tyftunin skapar hinn vanrækta mann sem stöðugt finnur til undan lífinu hvort sem það reynist honum gott eða slæmt , hann getur ekki orðið hamingjusamur fyrr en hann frelsast undan skömminni . Skömmin er fangaklefi hjartans . Skömmin fer ekki í manngreinarálit , spyr ekki um menntun , stétt né stöðu , kyn né kynþátt . Skömmin er uppspretta fíknar , lyga og blekkinga . En taktu eftir að hér er skömm ekki það sama og að skammast sín því öll þurfum við kunna það þegar við hrösum . Skömmin sem hér um ræðir og postulinn kallar tyftun er skortur á kærleikanum sem segir þér að þú sér óhult , óhultur . Í Kristi Jesú erum við öll eitt , umvafin þeim kærleika sem eyðir skömm . Guð gefi að sá kærleikur stækki á árinu 2020 . Já Guð gefi að Jesús fá rými í samfélaginu til að elska úr okkur skömmina .